CELEX ID: 32011R1130
Publication Date: 2011-11-11

Document:
KOMISIJOS REGLAMENTAS (ES) Nr. 1130/2011
2011 m. lapkričio 11 d.
kuriuo dėl sudaromo Sąjungos maisto prieduose, maisto fermentuose, maisto kvapiosiose medžiagose ir maistingosiose medžiagose leidžiamų naudoti maisto priedų sąrašo iš dalies keičiamas Europos Parlamento ir Tarybos reglamento (EB) Nr. 1333/2008 dėl maisto priedų III priedas
(Tekstas svarbus EEE)
EUROPOS KOMISIJA,
atsižvelgdama į Sutartį dėl Europos Sąjungos veikimo,
atsižvelgdama į 2008 m. gruodžio 16 d. Europos Parlamento ir Tarybos reglamentą (EB) Nr. 1333/2008 dėl maisto priedų (1), ypač į jo 10 straipsnį ir 30 straipsnio 2, 3 ir 5 dalis,
kadangi:
(1)
Reglamento (EB) Nr. 1333/2008 III priede numatyta, kad turi būti sudarytas maisto prieduose (1 ir 2 dalis), maisto fermentuose (3 dalis), maisto kvapiosiose medžiagose (4 dalis) ir maistingosiose medžiagose arba jų kategorijų medžiagose (5 dalis) leidžiamų naudoti maisto priedų ir jų naudojimo sąlygų Sąjungos sąrašas, į kurį maisto priedai gali būti įrašomi vadovaujantis minėto reglamento 4 straipsnio 4 dalimi. Minėti maisto priedai naudojami dėl technologinės funkcijos maisto prieduose, fermentuose arba kvapiosiose ar maistingosiose medžiagose;
(2)
į Reglamento (EB) Nr. 1333/2008 III priedą įtraukti maisto priedai gali būti priskirti vienai iš I priede nustatytų funkcinių grupių pagal maisto priedo pagrindinę technologinę funkciją. Tačiau pagal minėto reglamento 9 straipsnį maisto priedo priskyrimas konkrečiai funkcinei grupei neturėtų trukdyti jo naudoti kelioms funkcijoms;
(3)
maisto priedai, kuriuos leidžiama naudoti kaip pagalbines medžiagas maisto prieduose pagal 1995 m. vasario 20 d. Europos Parlamento ir Tarybos direktyvą 95/2/EB dėl maisto priedų (2), išskyrus dažiklius ir saldiklius, ir jų naudojimo sąlygos turėtų būti įtraukti į Reglamento (EB) Nr. 1333/2008 III priedo 1 dalį, nes buvo peržiūrėta, ar jie atitinka bendrąsias maisto priedų įtraukimo į Sąjungos sąrašus ir jų naudojimo sąlygas, visų pirma nustatytąsias minėto reglamento 6 straipsnio 1 dalies a punkte;
(4)
Direktyvoje 95/2/EB išvardyti maisto priedai, kuriuos leidžiama naudoti kaip pagalbines medžiagas ir pagalbinių medžiagų tirpiklius ir kurių maisto priedo funkcija yra kitokia nei pagalbinės medžiagos, turėtų būti įtraukti į Reglamento (EB) Nr. 1333/2008 III priedo 2 dalį tokiomis pačiomis naudojimo sąlygomis. Kiti maisto priedai, kurių funkcija yra kitokia nei pagalbinės medžiagos, taip pat turėtų būti įtraukti šį sąrašą;
(5)
maisto priedai ir pagalbinės medžiagos, kuriuos leidžiama naudoti maisto fermentuose, kaip nurodyta 2008 m. gruodžio 16 d. Europos Parlamento ir Tarybos reglamente (EB) Nr. 1332/2008 dėl maisto fermentų (3), ir jų naudojimo sąlygos turėtų būti įtraukti į Reglamento (EB) Nr. 1333/2008 III priedo 3 dalį;
(6)
maisto priedai, kuriuos pagal Direktyvą 95/2/EB leidžiama naudoti kvapiosiose medžiagose, ir jų naudojimo sąlygos turėtų būti įtrauktos į Reglamento (EB) Nr. 1333/2008 III priedo 4 dalį, nes buvo peržiūrėta, ar jie atitinka šio reglamento 6 straipsnį;
(7)
maisto priedai ir pagalbinės medžiagos, kuriuos leidžiama naudoti maistingosiose medžiagose, apibrėžtose 2006 m. gruodžio 20 d. Europos Parlamento ir Tarybos reglamente (EB) Nr. 1925/2006 dėl maisto produktų papildymo vitaminais ir mineralais bei tam tikromis kitomis medžiagomis (4), 2002 m. birželio 10 d. Europos Parlamento ir Tarybos direktyvoje 2002/46/EB dėl valstybių narių įstatymų, susijusių su maisto papildais, suderinimo (5), 2009 m. gegužės 6 d. Europos Parlamento ir Tarybos direktyvoje 2009/39/EB dėl specialios mitybinės paskirties maisto produktų (6) ir 2009 m. spalio 13 d. Komisijos reglamente (EB) Nr. 953/2009 dėl medžiagų, kurių konkrečiais mitybos tikslais gali būti dedama į specialios paskirties maisto produktus (7), ir jų naudojimo sąlygos turėtų būti įtrauktos į Reglamento (EB) Nr. 1333/2008 III priedo A skirsnio 5 dalį. Kiti maisto priedai, kurių funkcija yra kitokia nei pagalbinės medžiagos, taip pat turėtų būti įtraukti į šį sąrašą, nes atsirado technologinis poreikis, kuris nebuvo numatytas priimant Reglamentą (EB) Nr. 1333/2008;
(8)
Direktyvoje 95/2/EB išvardyti maisto priedai, kuriuos leidžiama naudoti kaip maisto priedus kūdikių ir mažų vaikų maisto produktams ir kurių funkcija - maisto priedai maistingosiose medžiagose, turėtų būti tokiomis pačiomis naudojimo sąlygomis įtraukti į Reglamento (EB) Nr. 1333/2008 III priedo B skirsnio 5 dalyje esantį sąrašą. Minėtas sąrašas turėtų būti užbaigtas atsižvelgiant į 1997 m. birželio 13 d. Maisto produktų mokslinio komiteto nuomonę dėl maisto priedų maistingųjų medžiagų preparatuose, skirtuose naudoti mišiniuose kūdikiams, tolesnio maitinimo mišiniuose kūdikiams ir nujunkymui nuo krūties skirtuose maisto produktuose (8);
(9)
dėl skaidrumo ir nuoseklumo reikėtų nustatyti konkrečias maisto priedų naudojimo maisto priedų, fermentų arba maistingųjų medžiagų preparatuose taisykles;
(10)
Reglamento (EB) Nr. 1333/2008 III priede turėtų būti išvardytos tokio cheminės medžiagos, kaip sulfitai, benzoatai, polisorbatai, sorbitano esteriai ir sacharozės esteriai; šioms cheminėms medžiagoms atliekamas 3 pakopos tyrimas pagal 2001 m. Komisijos maisto priedų suvartojimo Europos Sąjungoje ataskaitą (9) ir jų leistina paros dozė kelia susirūpinimą. Minėtų cheminių medžiagų naudojimo sąlygas bus galima peržiūrėti po to, kai bus gauta Europos maisto saugos tarnybos nuomonė pagal Komisijos reglamentą (ES) Nr. 257/2010 (10), kuriuo nustatoma patvirtintų maisto priedų pakartotinio vertinimo programa, nustatytą pakartotinio vertinimo programą, kurioje, be kita ko, numatytas paros dozės vertinimas;
(11)
Reglamento (EB) Nr. 1333/2008 III priedo sąraše išvardytų maisto priedų specifikacijos, susijusios su kilme, grynumo kriterijais ir visa kita būtina informacija, yra pateiktos 2008 m. gruodžio 22 d. Komisijos direktyvoje 2008/128/EB, nustatančioje tam tikrus dažiklių, skirtų naudoti maisto produktuose, grynumo kriterijus (11), 2008 m. birželio 17 d. Direktyvoje 2008/60/EB, nustatančioje tam tikrus saldiklių, skirtų naudoti maisto produktuose, grynumo kriterijus (12), ir 2008 m. rugpjūčio 27 d. Direktyvoje 2008/84/EB, nustatančioje konkrečius maisto priedų, išskyrus dažiklius ir saldiklius, grynumo kriterijus (13);
(12)
kadangi kai kurie preparatai naudojami dešimtmečius, kad maisto tvarkymo subjektai galėtų prisitaikyti prie Reglamento (EB) Nr. 1333/2008 III priedo A skirsnio 2, 3 ir 5 dalyse su pakeitimais, padarytais šiuo reglamentu, nustatytų reikalavimų, reikėtų numatyti 24 mėnesių pereinamąjį laikotarpį nuo šio reglamento įsigaliojimo. Kad maisto tvarkymo subjektai galėtų prisitaikyti prie III priedo 1 ir 4 dalyse su pakeitimais, padarytais šiuo reglamentu, nustatytų reikalavimų, reikėtų numatyti 18 mėnesių pereinamąjį laikotarpį nuo šio reglamento įsigaliojimo;
(13)
šiame reglamente numatytos priemonės atitinka Maisto grandinės ir gyvūnų sveikatos nuolatinio komiteto nuomonę ir joms neprieštarauja nei Europos Parlamentas, nei Taryba,
PRIĖMĖ ŠĮ REGLAMENTĄ:
1 straipsnis
Reglamento (EB) Nr. 1333/2008 pakeitimas
Reglamento (EB) Nr. 1333/2008 III priedas pakeičiamas šio reglamento priedo tekstu.
2 straipsnis
Pereinamojo laikotarpio priemonės
Preparatus, neatitinkančius Reglamento (EB) Nr. 1333/2008 III priedo 2 ir 3 dalių ir (arba) 5 dalies A skirsnio, su pakeitimais, padarytais šiuo reglamentu, nuostatų galima toliau tiekti rinkai pagal nacionalines nuostatas 24 mėnesius nuo šio reglamento įsigaliojimo. Tokių preparatų, kurie buvo teisėtai tiekiami rinkai minėtuoju laikotarpiu, turinčiais maisto produktais galima prekiauti, kol baigsis jų atsargos.
Preparatus, neatitinkančius Reglamento (EB) Nr. 1333/2008 III priedo 1 ir 4 dalių su pakeitimais, padarytais šiuo reglamentu, nuostatų galima toliau tiekti rinkai pagal Direktyvos 95/2/EB I-VI priedų nuostatas iki 2013 m. gegužės 31 d. Tokių preparatų, kurie buvo teisėtai tiekiami rinkai minėtuoju laikotarpiu, turinčiais maisto produktais galima prekiauti, kol baigsis jų atsargos.
3 straipsnis
Įsigaliojimas
Šis reglamentas įsigalioja dvidešimtą dieną nuo jo paskelbimo Europos Sąjungos oficialiajame leidinyje.
Jis taikomas nuo 2011 m. gruodžio 2 d.
Šis reglamentas privalomas visas ir tiesiogiai taikomas valstybėse narėse.
Priimta Briuselyje 2011 m. lapkričio 11 d.

EuroVoc Classification:
Level 1: 100149
100147
100157
100151
Level 2: 100259
100257
100215
100224
100196
Level 3: 13
1258
3946
6052
2736
1268
All Descriptors: 1258
1284
2078
2736
5451
6052
6111
6569